Source: http://totalbaschet.ro/articol/Depunctare-confirmat%C4%83-pentru-dou%C4%83-echipe-din-LNBF-pentru-neparticiparea-la-patru-turnee-de-3x3~65103
Timestamp: 2019-02-19 01:43:59+00:00
Document Index: 26848516

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Federația Română de Baschet a trimis ieri cluburilor din Liga Națională de Baschet Feminin o adresă prin care este confirmată depunctarea deținătoarei titlului, ACS Sepsi SIC Sfântu Gheorghe, plus o amendă. Pe lângă campioană, și CSM CSU Oradea a fost depunctată și amendată.
ACS Sepsi SIC Sfântu Gheorghe pierde două puncte în clasamentul grupei valorice A din Liga Națională de Baschet Feminin după ce nu s-a conformat noilor criterii de eligibilitate, impuse în luna mai pentru acest sezon. Echipele din LNBF erau obligate să participe în prima ediție din Liga Națională de 3x3, la cel puțin 4 turnee. CSM CSU Oradea va rămâne fără un punct în clasament. A fost prevăzută și o amendă de 3.000 de lei pentru alb-verzi și 1.500 pentru alb-albastre.
CCLTO decidea în luna octombrie depunctarea în campionatul de 5x5 a echipelor care nu au participat la turneele din LN 3x3, dar site-ul federației nu a publicat încă lista cu echipele depunctate. Ieri federația a trimis o notificare cluburilor din LNBF prin care se confirmă depunctarea de 2 puncte pentru campioană și unul pentru orădence.
De menționat că în criteriile de eligibilitate, votate de Consiliul Director în luna mai, se prevedea o depunctare de 5 puncte pentru echipele care nu participă la minim 4 turnee din circuitul 3x3. Aceasta s-a decis în funcție de numărul de turnee la care au participat cluburile în perioada 11.05.2018-29.07.2018. Site-ul nostru anunța posibila depunctare pentru neparticiparea la cele 4 turnee încă de la finalul lunii iulie.
Și în acest sezon echipele din LNBF sunt obligate să participe la turneele de 3x3, în Cupa României 3x3 și Liga Națională 3x3. Neparticiparea la toate turneele atrage o penalitate de 10.000 de euro pentru fiecare competiție și interzicerea transferurilor jucătoarelor străine pentru sezonul 2019-2020 în Liga Națională de Baschet Feminin 5x5.
În clasamentul de pe site-ul federației au apărut la un moment dat depunctările pentru cele două echipe, dar le-au fost trecute punctele înapoi rapid. După această confirmare, ACS Sepsi SIC Sfântu Gheorghe ajunge la egalitate de puncte cu CSM Satu Mare, care are două victorii mai puțin, iar cele două echipe se întâlnesc în 19 decembrie, în ultima etapă din grupa valorică A.
Clasamentul grupei valorice A va arată astfel după luarea punctelor, înainte de ultima etapă:
1. ACS Sepsi SIC Sfântu Gheorghe 9 victorii/0 înfrângeri 16 puncte
2. CSM Satu Mare 7/2 16 puncte
3. CSM Târgoviște 4/5 13 puncte
4. CSTBv Olimpia CSU Brașov 4/5 13 puncte
5. FCC ICIM CSB Arad 3/6 12 puncte
6. CS Universitatea Cluj 0/9 9 puncte
În grupa valorică B clasamentul arată astfel cu două runde rămase de disputat:
1. Phoenix Știința Constanța 10/1 20 puncte
2. CS Rapid București 7/4 18 puncte
3. CSU CSM Oradea 7/3 16 puncte
4. CSM Târgu Mureș 6/4 16 puncte
5. CSM Alexandria 2/10 14 puncte
6. ACS KSE Târgu Secuiesc 3/7 13 puncte
7. CS Agronomia București 2/8 12 puncte
Prima fază a LNBF se încheie în 19 decembrie, iar în 22 va începe faza a doua. Vom reveni cu programul după ce se va știi configurația clasamentelor finale și ordinea în tabela Berger.
*foto: Sepsi-SIC facebook, informatia-zilei.ro
Andreea Vlase / 12 December 2018 / 14:32
Marius Stern Fiecare cu dreptatea lui.
...si cu echipa lui favorita.Este normal(in opinia mea) sa am o singura echipa favorita si sa o simpatizez pe aceasta.Dar sa stiti ca respect echipa Sepsi Szentgyorgy pentru rezultatele si prestatia ei din ultimii 11 ani.Am destule cunostinte si chiar cativa prieteni(zic eu) intre suporterii din Sf.Gheorghe pe care ii cunosc dinainte ca Anne Parau sa joace la echipa dumneavoastra favorita.Evident ca ati castigat meciurile cu Aradul.E o diferenta mare de valoare intre cele 2 echipe acum, datorita bugetului fiecarei echipe.Eu cred ca daca aveti valoare puteti castiga acest campionat indiferent de "sabotaje".Dar tot nu vad ce v-a impiedicat in aceasta vara sa participati la 4 turnee de 3x3,cum au facut toate cluburile cu exceptia voastra si a celui din Oradea.Va doresc mult succes.
Marius Stern Explicatie
Ca sa nu fie nici o neclaritate in exprimarea mea vreau sa precizez ca pot simpatiza echipa dumneavoastra(datorita faptului ca joaca sau au jucat acolo anumite jucatoare,nu numai Anne.care au facut lucruri deosebite pentru baschetul aradean),dar este evident ca in meciurile directe dintre Sf.Gehorge si Arad voi sustine si ma voi manifesta(in mod decent,zic eu)in favoarea ICIM ARAD.
17 December 2018 11:11